
RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

LĒMUMS

Rīgā

	03.07.2024.
	Nr. RD-24-3769-lē

	
	(prot. Nr. 124, 47. §)


Par atļauju atvērt totalizatora un derību likmju pieņemšanas vietu un organizēt attiecīgās azartspēles telpās Latgales ielā 357, Rīgā

Adresāts: SIA “Olympic Casino Latvia” (vienotais reģistrācijas Nr. 40003264397, juridiskā adrese: Rēzeknes iela 5E, Rīga, LV-1073).

Rīgas valstspilsētas pašvaldībā 03.05.2024. ir saņemts SIA “Olympic Casino Latvia” (turpmāk arī – Iesniedzējs) 03.05.2024. iesniegums Nr. 99/1-3 par atļaujas izsniegšanu atvērt totalizatora un derību likmju pieņemšanas vietu un organizēt attiecīgās azartspēles Latgales ielā 357, Rīgā (iesniegums reģistrēts ar Nr. RD-24-4975-sd).

Iesniedzējs norāda, ka Iesniedzējam ir izsniegta Izložu un azartspēļu uzraudzības inspekcijas licence azartspēļu organizēšanai Nr. A-55 un Iesniedzējam ir izsniegta arī licence Nr. SZ-1140 spēļu zāles atvēršanai attiecīgajās telpās, un uz tās pamata notiek azartspēļu organizēšana iepriekšminētajās telpās. Iesniedzējs iesniegumā norāda, ka tas garantē, ka, uzsākot totalizatora un derību likmju pieņemšanas vietas darbību Latgales ielā 357, Rīgā, telpās 24 stundas diennaktī tiks nodrošināta videonovērošana, tiks nodrošināts nepilngadīgo personu piekļuves aizliegums telpās, kā arī tiks nodrošināta maksimāla drošība klientiem. 

Iesniegumam pievienoti šādi dokumenti:

- Izložu un azartspēļu uzraudzības inspekcijas 15.04.2024. licence azartspēļu organizēšanai Nr. A-55;

- Izložu un azartspēļu uzraudzības inspekcijas 14.12.2023. licence spēļu zāles atvēršanai Nr. SZ-1140;

- Lursoft datubāzes izdruka ar zemesgrāmatas informāciju par īpašumu Latgales 
ielā 357, Rīgā, un Lursoft datubāzes izdruka, kas apliecina sabiedrības ar ierobežotu atbildību “GARKALNS” pievienošanos SIA “Olympic Casino Latvia”;

- 07.12.2015. Tirdzniecības centra “DOLE” telpu nomas līguma Nr. D-617 un papildu vienošanās pie līguma kopijas;

- telpu īpašnieka piekrišana;

- izdruka no Latvijas Republikas oficiālā izdevuma “Latvijas Vēstnesis” par adreses maiņu ēkai.

Saskaņā ar Rīgas pilsētas zemesgrāmatas nodalījuma Nr. 7999 datiem īpašuma tiesības uz nekustamo īpašumu  (kadastra Nr. 01000780885), kas sastāv no zemesgabala un uz tā esošas piecstāvu universālveikala ēkas un pagalma izbūves Latgales ielā 357, Rīgā, nostiprinātas SIA “Tirdzniecības centrs “DOLE””. 

Saskaņā ar 07.12.2015. Tirdzniecības centra “DOLE” telpu nomas līgumu Nr. D-617 Iesniedzējs nomā tirdzniecības telpas Tirdzniecības centra “DOLE” pirmajā stāvā azartspēļu zāles izmantošanai. Iesniegumam pievienots arī telpu īpašnieka 19.10.2022. apliecinājums par piekrišanu, ka Iesniedzējs Maskavas ielā 357 (adrese mainīta uz – Latgales iela 357), Rīgā, organizē azartspēles, tai skaitā totalizatora un derību likmju pieņemšanu.

Atbilstoši Azartspēļu un izložu likuma 42. panta otrajai daļai pašvaldība, kad tā ir saņēmusi iesniegumu, kurā lūgts izsniegt atļauju totalizatora likmju pieņemšanas vietas atvēršanai un attiecīgo azartspēļu organizēšanai konkrētajās telpās, izvērtē iesniegumā minētās azartspēļu vietas atbilstību šī likuma 41. panta otrajā daļā noteiktajiem ierobežojumiem. Izvērtējot telpu, kurās plānots atvērt totalizatora likmju pieņemšanas vietu, atbilstību Azartspēļu un izložu likuma prasībām, kā arī Būvniecības valsts kontroles biroja 20.06.2024. vēstuli Nr. 3-2.3/2024/1302-nd “Par atļauju atvērt totalizatora un derību likmju pieņemšanas vietu un organizēt attiecīgās azartspēles telpās Latgales ielā 357, Rīgā”, kurā norādīts, ka spēļu zāles pārbaudē nav konstatēti Azartspēļu un izložu likuma 41. panta otrās daļas 1., 2., 3., 4., 9. un 10. punkta pārkāpumi, Rīgas valstspilsētas pašvaldība nav konstatējusi Azartspēļu un izložu likuma 41. panta otrajā daļā noteiktos ierobežojumus azartspēļu organizēšanai Iesniedzēja nomātajās telpās Latgales ielā 357, Rīgā.

Azartspēļu un izložu likuma 42. panta trešajā daļā noteikts, ka gadījumā, ja azartspēles paredzēts rīkot vietā, uz kuru nav attiecināmi šī likuma 41. panta otrajā daļā noteiktie ierobežojumi, par atļauju organizēt azartspēles katrā konkrētajā gadījumā lemj pašvaldības dome, izvērtējot to, vai azartspēļu organizēšana konkrētajā vietā nerada būtisku valsts un attiecīgās administratīvās teritorijas iedzīvotāju interešu aizskārumu.

Augstākās tiesas Senāta praksē atzīts, ka pašvaldības nostāja attiecībā uz azartspēļu organizēšanas vietu izvietojumu tās administratīvajā teritorijā vispirms ir vērtējama no vietējās pašvaldības teritorijas plānojuma viedokļa, kas nosaka prasības teritorijas izmantošanai un kas ne tikai dod iespēju izvērtēt pašvaldības ilgtermiņa mērķus tās administratīvās teritorijas attīstībā, bet arī novērš iespējamās šaubas par pašvaldības lēmumu pamatotību. 

Augstākās tiesas Senāts ir norādījis, ka pašvaldības teritorijas plānojumā noteiktās prasības teritorijas izmantošanai un apbūvei parasti ietver pietiekami konkrētus kritērijus, pēc kuriem pašvaldībai vadīties, pieņemot privātpersonām saistošus lēmumus par konkrētās teritorijas izmantošanu un tās aprobežojumiem. Ņemot vērā to, ka teritorijas attīstības plānošana ir komplekss, visaptverošs atsevišķu privātpersonu un visas sabiedrības interešu saskaņošanas process, kā arī to, ka teritorijas attīstība tiek plānota visiem izmantošanas veidiem, teritorijas plānojumā noteiktās teritorijas izmantošanas prasības kalpo par tiesisku pamatu arī pašvaldības lēmumu pieņemšanai azartspēļu regulēšanas jomā, proti, ietver konkrētus kritērijus, pēc kuriem pašvaldībai vadīties, pieņemot lēmumus izsniegt vai atteikt izsniegt atļaujas konkrētu azartspēļu organizēšanas vietu atvēršanai saskaņā ar Azartspēļu un izložu likuma 42. panta trešo daļu (Senāta 18.06.2010. sprieduma lietā 
Nr. SKA-289/2010 (A42545506) 10. punkts, Senāta 14.12.2012. sprieduma lietā 
Nr. SKA-9/2012 (A42565807) 11. punkts, Senāta 20.10.2020. rīcības sēdes lēmuma lietā Nr. SKA-891/2020 (A420302017) 4. punkts, Senāta 30.10.2020. rīcības sēdes lēmuma lietā Nr. SKA-817/2020 (A420327317) 5. punkts, Senāta 05.11.2020. rīcības sēdes lēmuma lietā Nr. SKA-896/2020 (A420325217) 3. punkts). 

Rīgas dome 15.12.2021. pieņēma saistošos noteikumus Nr. 103 “Rīgas teritorijas izmantošanas un apbūves saistošie noteikumi” (turpmāk arī – Saistošie noteikumi Nr. 103), ar kuriem tika apstiprināts jaunais Rīgas teritorijas plānojums. 16.02.2023. ir uzsākta Saistošo noteikumu Nr. 103 īstenošana. 

Ar Saistošajiem noteikumiem apstiprināto Rīgas teritorijas plānojuma teritorijas izmantošanas un apbūves noteikumu (turpmāk – TIAN) 6.8. apakšpunkts, kurš nosaka, ka visā Rīgas valstspilsētas pašvaldības administratīvajā teritorijā ir aizliegts organizēt azartspēles un sniegt attiecīgos azartspēļu pakalpojumus kazino, spēļu zālēs, bingo zālēs, kā arī totalizatora vai derību likmju pieņemšanas vietās, izņemot, ja šādas azartspēļu organizēšanas vietas atrodas četru vai piecu zvaigžņu viesnīcās, ar Satversmes tiesas 04.04.2024. spriedumu lietā Nr. 2023-27-03 atzīts par neatbilstošu Latvijas Republikas Satversmes 1. pantam un 105. panta pirmajam, otrajam un trešajam teikumam.

Atbilstoši ar Saistošajiem noteikumiem apstiprinātās Rīgas teritorijas plānojuma  grafiskās daļas kartei “Funkcionālais zonējums” zemes vienība Latgales ielā 357, Rīgā (kadastra apzīmējums 01000780522), atrodas jauktas centra apbūves teritorijā (JC2), savukārt zemes vienības daļa, kas apgrūtināta ar ielu sarkanajām līnijām, – transporta infrastruktūras teritorijā (TR1). Esošā spēļu zāle izvietota ēkā, kas atrodas jauktas centra apbūves teritorijā (JC2), kur atbilstoši TIAN 677. punktam kā viens no funkcionālajā zonā atļautajiem galvenajiem izmantošanas veidiem ir tirdzniecības vai pakalpojumu objektu apbūve (12002), izņemot atklāta tipa pašapkalpošanās automazgātavas. Tādējādi secināms, ka spēļu zāles atrašanās/darbība nekustamajā īpašumā Latgales ielā 357, Rīgā, nav pretrunā ar TIAN prasībām.

Ņemot vērā to, ka Iesniedzējs plāno organizēt totalizatora un derību likmju pieņemšanu jau Iesniedzēja esošajā spēļu zalē, pamatojoties uz Administratīvā procesa likuma 65. panta trešo daļu, Azartspēļu un izložu likuma 42. panta trešo un piekto daļu, Rīgas dome nolemj:

Atļaut SIA “Olympic Casino Latvia” (vienotais reģistrācijas Nr. 40003264397) atvērt totalizatora un derību likmju pieņemšanas vietu un organizēt attiecīgās azartspēles spēļu zāles telpās Latgales ielā 357, Rīgā.

Saskaņā ar Administratīvā procesa likuma 70. panta pirmo daļu lēmums stājas spēkā ar tā paziņošanas brīdi. Atbilstoši Paziņošanas likuma 9. panta 1.1 daļai dokuments, kas nosūtīts uz oficiālo elektronisko adresi, uzskatāms par paziņotu otrajā darba dienā pēc tā nosūtīšanas.
Saskaņā ar Administratīvā procesa likuma 76. panta otro daļu, 79. panta pirmo daļu, 188. panta otro daļu un 189. pantu administratīvo aktu viena mēneša laikā no tā spēkā stāšanās dienas var apstrīdēt Rīgas domē vai uzreiz pārsūdzēt tiesā, pieteikumu iesniedzot Administratīvās rajona tiesas attiecīgajā tiesu namā pēc pieteicēja adreses.

